Ny meningsmåling: Klart flertall for Solberg-regjering
HALDEN (Aftenposten): – Fint, det er veldig bra å ha et så godt borgerlig flertall. Målingen viser at velgerne ønsker en annen politisk kurs enn regjeringen, sier Høyre-leder Erna Solberg fornøyd.  Norstats partimåling for Aftenposten og NRK viser bortimot ingen endring fra februar til mars. De fire borgerlige partiene Høyre, Frp, Venstre og KrF – som alle ønsker å erstatte Støre-regjeringen – får 91 av Stortingets 169 mandater. Det trenges 85 mandater for å få flertall i Stortinget. Men flertallet av de fire partiene er ikke ensbetydende med at det blir en Solberg-regjering med alle fire partier. De politiske motsetningene på borgerlig side er mange og dype. Og de fire forlot hverandre i forrige periode med ulik grad av sinne. Nå vil Venstre helst ikke ha med KrF og Frp.  Frp vil definitivt ikke ha med Venstre og KrF.  Høyre vil ha med alle, og KrF ser ut til å ende i samme leir.  Aftenposten fulgte tirsdag Erna Solberg til Halden, Sarpsborg og Moss og fikk spurt henne om hvem som er med i hennes drømmeregjering: – Den består av alle de fire partiene. Jeg mener at vi må kunne finne ut av dette sammen. Så kan det være at vi i enkeltsaker ikke alltid er enige før valget. Men vi har vært gode til å finne kompromisser, sier Solberg. – Hvordan skal du klare å samle de borgerlige partiene? – Situasjonen er mer positiv enn før 2013-valget: Alle vil ha et regjeringsskifte. Ingen utelukker andre. Men de har sine egne preferanser. Det har de alltid hatt. For å få gjennomslag for politikk, er du avhengig av sannsynligvis alle de fire partiene.  – Da må grunnlaget være at alle får mulighet til å påvirke politikken, sier Solberg. – Lenge til valget Samtidig understreker hun at det er «lenge til valget». For Solberg vil ikke bli sett på som at hun allerede har vunnet og er i gang med å danne regjering. Solberg er derimot «veldig glad og ydmyk» for at oppslutningen om Høyre holder seg etter kontrollkomiteens enstemmige konklusjon om «sterk kritikk» av henne i habilitetsskandalene. – Jeg tror at det viser at for velgerne er det politikk som er viktigst, sier hun. – Er du overrasket over den kraftige kollapsen for Ap og Sp? – Jeg var overrasket da det begynte. På den andre siden tror jeg det er ikke godt nok grunnlag for en regjering å bare å være mot det den forrige regjeringen gjorde. Man må finne enighet om retningen fremover. De var mest enige om å hive ut den forrige regjeringen, svarer hun. Høyre holder posisjonen som landets største parti med en oppslutning på 27,0 prosent. Det kan tyde på at partiets sympatisører har lagt Erna Solbergs habilitetsskandale bak seg. For Ap er målingen på 18,2 prosents oppslutning en ny kalddusj. En ørliten oppgang fra 17,8 prosent i februar gir ingen signaler om at velgerne fester lit til regjeringens budskap om at det økonomiske «vendepunktet» ligger like foran oss. Over halve INp borte Alt bråket og splittelsen av Industri- og næringspartiet (INp) har skremt bort over halvparten av velgerne. Før jul lå partiet over sperregrensen to måneder på rad. Fra februar til mars faller INp fra 2,6 prosent til 1,1 prosents oppslutning.  INp er det eneste partiet med endring utenfor feilmarginen på denne målingen. Senterpartiet får også en oppslutning på 6,7 prosent og er halvert siden valget i 2021. For både Ap og Sp er det flere illevarslende signaler i bakgrunnstallene: Begge partier sliter med lavest lojalitet blant velgere som vil stemme samme parti som sist, med henholdsvis 54,6 og 44, 2 prosent. På spørsmål om hvilket parti velgere som ikke stemte sist, nå vil stemme, er Høyre-leder Erna Solberg og Frp-leder Sylvi Listhaug mest populære. 26,3 prosent svarer Høyre, 23,4 prosent Frp og bare 12,6 prosent svarer Ap.
De borgerlige partiene får flertall ifølge Norstats mars-måling.  Høyre-leder Erna Solberg ønsker en regjering med alle fire borgerlige partiene.  Høyre er største parti med 27 prosents oppslutning. Sp er halvert siden valget og Ap ser ut til å stabilisere seg under 20 prosents oppslutning.